22. schôdza NR SR - 9.deň - B. popoludni
Dátum: 2024-11-05
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

6. Ďakujem pekne za slovo, pán predsedajúci. Vážený pán minister, vážení kolegovia, dovoľte pár slov k tomuto skrátenému legislatívnemu konaniu a pána ministra najprv poprosím, aby ospravedlnil, hoci teda on tu sedí na to, aby si vypočul kritiku od nás poslancov, však o tom je v podstate demokracia, parlamentná demokracia, ale na začiatku tá kritika nemôže smerovať ku vám, lebo vy ste tu v tej situácii neboli, keď táto vládna koalícia svojimi rozhodnutiami zapríčinila Slovensku zdravotnícku krízu a doviedli nás až na pokraj kolapsu v zdravotníctve. Týmto zákonom, ktorý máme prerokovať v skrátenom legislatívnom konaní, by sme mali túto krízu odvrátiť, a teda logicky by sa dalo predpokladať, že všetci sme za odvrátenie krízy v zdravotníctve a mali by sme tým pádom schváliť aj toto skrátené legislatívne konanie. Celý môj trošku taký problém tkvie v tom, že zákony do skráteného legislatívneho konania sa dávajú vtedy, keď naozaj tú krízu ideme odvrátiť nimi. Ale tento zákon, ktorý tu je, ja som o tom presvedčený, že, žiaľ, tú krízu v zdravotníctve ním neodvrátite, nakoľko stále tvrdošijne táto vláda zotrváva na určitom krátení toho, čo zdravotníkom v podstate poslanci tejto vládnej koalícii sľúbili a k čomu v tom čase, teda v roku 2022 veľmi vehementne vyzývali, vyzývali aj opozíciu a v tom prípade aj vládnu koalíciu, v ktorej sme sedeli my. Dokonca a nielen to. Treba si uvedomiť, že je to dokonca až, by som povedal, v niečom úplne si šliapali, a najmä teda Robert Fico, predseda vlády, si šliapal po jazyku tým, že radil nám v tom čase, alebo teda v tom čase vládnej moci, čo má robiť, ako má budovať sociálny zmier a ako má komunikovať, a v podstate jeho vláda urobila úplne tie isté hrubé chyby bez toho, aby sa komunikovalo včasne vzhľadom aj na konsolidáciu, ktorú je potrebné realizovať, s tým všetci súhlasíme, aj keď zďaleka nie v takom rozsahu, v akom sa to predkladá v návrhu štátneho rozpočtu, tam naozaj visí jedna miliarda, ku ktorej nikto z vládnej väčšiny nepodal náležité vysvetlenie, ako ide vláda Roberta Fica túto jednu miliardu naviac, ktorú ide konsolidovať, použiť, a to je podľa mňa, to je neuveriteľné ako v štáte, kde, samozrejme, aj opozícia pýta sa na to, kde vláda konfrontovaná berie občanom z vrecka o jednu miliardu viac, ako by potrebovala konsolidovať, a nepovie, načo to ide urobiť. Všetkých zaťaží daňami, novými daňami, poplatkami, no a zdravotníkom bez toho, aby ktokoľvek s nimi komunikoval, pošliapala memorandum, ktoré podpísali predchádzajúce vlády, samozrejme, najprv tým, že vaša predchodkyňa zarezala projekt Rázsoch, čo je neuveriteľné, pretože ten projekt mal obrovské úskalia, naozaj z mnohých strán išli obrovské prieky, aby ten projekt nenapredoval rýchlo, snažil sa to, kto ako vedel, kto bol napojený na tie skupiny, ktoré nechceli, aby sa tá nemocnica stavala, tak kto ako vedel, to blokoval, ale dostalo sa to tak ďaleko, že, pán minister, vy ste možno teraz už mohli mať rozbehnuté verejné obstarávanie na zhotoviteľa stavby, možno by ste už mohli vyberať toho, kto, kto by nemocnicu na Rázsochách mohol postaviť, ale vaša pani predchodkyňa (povedané so smiechom) vybudovala vzdušné zámky a bez štúdie uskutočniteľnosti si nechala odobriť najprv svoje vlastné porušenie rozhodnutia vlády, ktorým zarezala tento, tento projekt, a potom následne si ho nechala odobriť vzdušnými zámkami, že, že štát bude radšej stavať nemocnicu v Ružinove, pritom všetci veľmi dobre vieme, že nemocnica v Ružinove, keby tam aj stáť mala, tak to teda naozaj tak skoro nebude a v tom čase ja chcem povedať úplne s kľudným svedomím a je to, samozrejme, je to, samozrejme, hrozné, že keby tá nemocnica mala stáť v nejakom roku 2040, tak nebudeme mať zdravotníkov, ktorí by v takejto komplexnej... (Prerušenie vystúpenia predsedajúcim.) Gašpar, Tibor, podpredseda NR SR 7. Pán poslanec, nechal som vás chvíľu hovoriť, dúfam, že sa chcete vrátiť ku skrátenému legislatívnemu konaniu a dôvodom, že to nie je obhajoba vášho ministrovania z obdobia rokov 2000 a viac. Krajčí, Marek, poslanec NR SR 8. Pán predsedajúci, nie, ale viete, tuná... (Prerušenie vystúpenia predsedajúcim.) Gašpar, Tibor, podpredseda NR SR 9. Nech sa páči, máte priestor sa dostať k téme. Krajčí, Marek, poslanec NR SR 10. Ďakujem. Áno, ďakujem. Ďakujem. Tá téma je, som ju načrtol, je tu kríza v zdravotníctve a týmto skráteným legislatívnym konaním ja ho vlastne teraz obhajujem, to skrátené legislatívne konanie, pán predsedajúci, lebo hovorím o obrovskej kríze, ktorá v zdravotníctve je, a práve preto my naozaj zvažujeme, či toto skrátené legislatívne konanie chceme podporiť, ale na druhej strane máme pocit, že ten zákon, ku ktorému toto skrátené legislatívne konanie je, tú krízu nevyrieši, a preto teraz hovorím o našich postojoch, čo ako sa ideme postaviť k tomuto skrátenému legislatívnemu konaniu, ktoré nedáva veľký zmysel, pretože ten zákon by mal odvrátiť tú krízu, a ja preto chcem vysvetliť, o čo tu, o čo tá, v čom tá kríza je, z čoho pozostáva. Takže jedna vec je, že zarezali ste prvý bod memoranda, zarezali ste Rázsochy, pritom to jasne bolo napísané, že štát bude stavať univerzitnú nemocnicu, a dali ste to do, vo futuristickom nápade, ktorý je ťažko zrealizovateľný. Ďalší problém, ktorá, je tu kríza, ktorú v tom skrátenom legislatívnom konaní chceme riešiť, a to je kríza, to, že niečo, čo tu bolo sľúbené aj pánom predsedom vlády Robertom Ficom, že nebude siahať na sociálny štandard obyvateľov tejto krajiny, a nielen ním, ale aj pánom prezidentom a proste viacerými vládnymi politikmi, tak bez toho, aby sa, aby sa dospelo k nejakým spoločným konsenzuálnym rokovaniam s odborármi, so sociálnymi partnermi tejto vlády, tak sa tu prijal konsolidačný balíček, ktorým ste túto krízu vyvolali, ktorý teraz musíme opravovať a riešiť. Áno, a musíme to robiť v skrátenom legislatívnom konaní, ale my stále máme nádej z opozície, že ten zákon bude vyzerať trošku ináč, ako je predložený a však k tomu sa potom dostaneme pri prvom čítaní. Kiež by som chcel v tejto situácii povedať na také určité chyby, ktoré vychádzajú z obrovského pokrytectva, že keď v roku 2022 v podobnej kríze, z ktorej sa treba poučiť, aj teraz pri tejto kríze, stála predchádzajúca vláda Eduarda Hegera, tak pán premiér, súčasný premiér Robert Fico predložil tu, v Národnej rade návrh skupiny poslancov Národnej rady na prijatie uznesenia Národnej rady Slovenskej republiky k riešeniu krízovej situácie v zdravotníctve, ku ktorému sa podpísali, v podstate, myslím, všetci vtedajší členovia strany SMER aj smutný pán predseda zdravotníckeho výboru pán MUDr. Baláž, a myslím, že tento návrh na prijatie tohto uznesenia by trebalo zrealizovať teraz. A tá vláda v podstate mala na to jeden rok času, ale pripomenieme si taký zaujímavý míľnik, z tohto celého návrhu na uznesenie bolo, že vy ste vtedy, pán MUDr. Baláž, opäť, pán minister s tým nemá až tak veľa, ale vy ste navrhovali neatestovaným zvýšiť na 1,7-násobok priemernej mzdy a atestovaným na 2,8-násobok priemernej mzdy a za každý rok praxe o 0,05 percentuálneho bodu. Potom sa dokázalo z tohto zľaviť a po kompromise s odborármi sa dostalo na sumy atestovaní 2,5-násobok, neatestovaní 1,5-násobok a roky praxe sa znížili pri atestovaných na 0,03 a neatestovaných na 0,015. Ale vy ste toto navrhovali. Tak takýmto spôsobom, teraz neviem, či sa tak prudko zmenil názor k zastabilizovaniu situácie v zdravotníctve, ale bez toho, aby sa komunikovalo s nimi, tak sa vlastne im tieto koeficienty skrátili a znížili ešte pod tú úroveň, ktorú si vtedy oni dohodli v memorande. Ďalšia vec, čo sa týka krízy, a preto tu máme toto skrátené legislatívne konanie v zdravotníctve, tá je vyvolaná aj ďalšími požiadavkami, ktoré v memorande sú a s ktorými sa naozaj za tento posledný rok nič nerobilo. A preto, pán minister, dovoľte, aby ja som v tejto situácii vyjadril takú, takú určitú nádej, že pochopíte, že, že nedá sa v tejto situácii tvrdošijne stáť na niečom, s čím sa nedohodnete s odborármi, a ja mám totiž trošičku taký pocit, že tento návrh zákona, ktorý v skrátenom legislatívnom konaní sem prinášate, nie je s nimi dopredu dohodnutý, aspoň teda z medializovaných informácií my nič nevieme, že by napr. pán pán predseda Lekárskeho odborového združenia vyjadril nádej, že takéto niečo prejde a že teda tie výpovede budú môcť stiahnuť. Skôr sa obávam, že, že práveže nie. Takže mne, úprimne, celé toto skrátené legislatívne konanie, a teda neviem, čo si vládna moc ešte pripravila do druhého čítania, ak to teda prejde, mám pocit, že to je zákon, ktorý nám naozaj asi nič nevyrieši, hrozba tých výpovedí, ktorých v súčasnosti je už 3 200, a teda upozorňujeme len, že je to o viac ako tisíc viac, ako bolo v roku 2022, vtedy bolo len 2 200, takže tá nespokojnosť v tom zdravotníctve veľmi prudko stúpa, a chcem povedať, že drvivá väčšina, ktorí podpísali tie výpovede v roku 2022, sú aj teraz vo výpovednej lehote a oni ohrozujú, oni tým ohrozujú svoje pracovnoprávne zmluvy, ktoré majú s nemocnicami tým, že ich vypovedali, a práve tieto pracovnoprávne zmluvy im garantujú práve nárast koeficientov na budúci rok v úrovni 9,7 % , valorizáciu ich platov, takže z tohto pohľadu je nám úplne jasné, že sa tu naozaj jedná o reálnu krízu. Mnohí lekári nebojujú teraz o svoje platy, vôbec to nie je o tých 62 euro, čo pri farizejstve, že vládni ministri aj s pánom premiérom Ficom si zvýšili o 3 - 5-tisíc euro svoje platy, tak tuná sa idú pohoršovať nad 62 eurami. Nie, to vôbec nie je o tom, tu ide o to, že tá nespokojnosť je obrovská, a to, čo sme aj mohli vidieť, sú to medializované svedectvá mnohých lekárov, ktorí tie výpovede dali, keď oni naozaj tú výpovednú lehotu dobehnú, oni odídu zo slovenského zdravotníctva a už sa sem nevrátia a... a to bude katastrofa. A verím, že toto nechceme docieliť, takže jediná cesta je, a nech vám teda toto skrátené legislatívne konanie, verím, že s opraveným návrhom zákona, ktorý potom bude nasledovať, pomôže v tom, že dohodnete sa s odborármi, pretože iná možnosť tu nie je. Ako s nimi sa treba dohodnúť, tam musí naozaj dôjsť k sociálnemu zmieru, o ktorom toľko hovoríte, a potom bude mať toto skrátené legislatívne konanie a takisto tie zákony, ktoré za tým nasledujú, o ktorých sa budeme ešte rozprávať, skutočne zmysel. Ďakujem veľmi pekne.